திஜா ஒவ்வொரு கதாபாத்திரத்தை உருவகித்த விதம் நமக்குள் ஒரு கற்பனை உருவத்தை தோற்றுவித்துவிடுகிறது. அத்தனை நயமாக விவரிக்கின்றார். பெரும்பாலும் கதையில் வரும் அத்தனை கதாபாத்திரங்களையும் ஒருவர் விடாமல் இப்படி விவரிக்கும் போது நம் கண்னெதிரே நடக்கும் சம்பவமாகவே பாவிக்க தோன்றுகிறது. கதாபாத்திரங்களை மட்டுமல்ல கதையில் வரும் வீடுகளை பற்றியும், காவிரி ஆறு, கல்லூரி, கல்லூரிக்கு அடுத்து செல்லும் ஆற்றில் படகு சவாரி, தெருக்கள், மரங்கள், அலுவலகம் என்று எதை பற்றி சொன்னாலும் நம் கண்முன் அக்காட்சி விரிகிறது.